ปีติพระเทพฯ ช่วยคนปทุม พระราชทานน้ำดื่มขวด
ให้ผันน้ำสระพระราม9 เติมคลองผลิตประปา,บิ๊กตู่ ครวญแก้ภัยแล้งไม่ได้หลับได้นอน ปีติพงศ์ ลั่นกรุงเทพฯไม่ขาด แคลนนํ้า พาณิชย์วอนอย่ากักตุนน้ำดื่มยันมีเพียงพอ กรมชล การันตีปทุมฯไม่ขาดน้ำประปาอีก คาดน้ำหมดเขื่อนภูมิพล-เขื่อนสิริกิติ์ ต้นเดือน ส.ค.นี้ เตรียมลดการระบายน้ำ ชาวเชียงรายปิดสะพานมิตรภาพไทย-เมียนมา แห่งที่1 ประท้วงพม่าพังฝายกั้นน้ำ โคราชอ่วมพื้นที่ท้ายเขื่อนลำตะคองขาดแคลนน้ำดิบผลิตประปา กัมพูชาแล้งจัด พ่อค้าหัวใสซื้อน้ำฝั่งไทยกักตุนราคาพุ่งเท่าตัว ชาวปทุมฯเฮ เปิดร่องน้ำคลอง 13 สูบน้ำผลิตประปาได้แล้ว,สถานการณ์ภัยแล้งในพื้นที่ภาคเหนือ อีสาน และภาคกลาง ยังไม่มีทีท่าจะคลี่คลาย แม้มีการระดมทำฝนหลวงอย่างต่อเนื่อง แต่ยังไม่มีน้ำมาเติมในเขื่อนหลัก อาทิ เขื่อนภูมิพล เขื่อนสิริกิติ์ เขื่อนลำตะคอง และเขื่อนป่าสักชลสิทธิ์ ทำให้สถานการณ์น้ำในเขื่อนหลายแห่งเข้าขั้นวิกฤติ พื้นที่การเกษตรทั้งนาข้าว ไร่อ้อยจำนวนมากใกล้ยืนต้นตาย และหลายพื้นที่แหล่งผลิตน้ำประปาเริ่มแห้งขอด,ที่ทำเนียบรัฐบาล เมื่อวันที่ 13 ก.ค. พล.อ.ประยุทธ์ จันทร์โอชา นายกรัฐมนตรี และหัวหน้า คสช. กล่าวถึงการแก้ปัญหาภัยแล้งที่อาจจะงดจ่ายน้ำประปาว่า เราแก้ปัญหาทุกวันเมื่อคืนที่ผ่านมา ก็ไม่ได้หลับได้นอน เนื่องจากไม่มีน้ำต้นทุนในการผลิตน้ำประปา และถูกกักโดยประชาชนที่ทำการเกษตรได้สร้างทำนบกั้นน้ำไว้ แล้วสูบน้ำเข้านา ทำให้น้ำประปาไม่มีจะให้ตนทำอย่างไร วันนี้ได้เจรจาพูดคุยใน จ.ลพบุรี และพื้นที่ที่มีปัญหา โดยให้ผู้ว่าฯไปเจรจา ตอนนี้มีการทลายที่กั้นน้ำแล้วต้องให้เวลาน้ำวิ่งลงมา แต่ไม่ใช่ว่าน้ำมาถึงแล้วไขก๊อกกินได้เลย ต้องเข้าแท็งก์เก็บให้มันตกตะกอนก่อนเข้าสู่กระบวนการทำน้ำประปา ส่วนจะกี่วันถึงจะผลิตได้ยังไม่รู้เลย,พล.อ.ประยุทธ์กล่าวต่อว่า ได้บอกว่าทุกคนต้องประหยัดน้ำ โดยเฉพาะชาว กทม.ให้นึกถึงคนอื่นบ้าง วันนี้เป็นกังวลในเรื่องการเกษตรเพราะน้ำไม่พอแน่นอน ถ้าฝนไม่ตกหรือตกไม่เต็มที่จะมีพื้นที่ที่มีปัญหาเดือดร้อน จะทำอย่างไรให้เขาอยู่ได้ จะประกอบอาชีพมีรายได้อะไร เพราะเศรษฐกิจแย่ลง รัฐบาลกำลังดูทุกอย่างและวันที่ 14 ก.ค.นี้ จะมีการหารือในที่ประชุม ครม. ว่าจะดูแลช่วยเหลือได้แค่ไหน เพราะถ้าใช้งบประมาณมากก็ไม่ไหว ปัญหาวันนี้มันซับซ้อน ต้องไปดูและวิเคราะห์ว่าสาเหตุของปัญหานั้นเกิดจากตรงไหน ฉะนั้นเราต้องทำไม่ให้มันเกิดขึ้นมาอีก,ด้านนายปีติพงศ์ พึ่งบุญ ณ อยุธยา รมว.เกษตรและสหกรณ์ เป็นประธานการเสวนาหัวข้อ เกษตรกรไทย ฝ่าวิกฤติภัยแล้ง จัดโดยสำนักงานเศรษฐกิจการเกษตร (สศก.) นายปีติพงศ์เปิดเผยว่า สิ่งสำคัญสุดในการบริหารน้ำขณะนี้คือต้องไม่ให้น้ำดื่มกินขาดแคลน โดยปริมาณน้ำที่มีในเขื่อนขณะนี้พบว่ากรุงเทพฯ ยังไม่มีความเสี่ยงขาดแคลนน้ำที่ชัดเจน แต่จะมีความเสี่ยงเรื่องของปัญหาน้ำเค็มที่จะเกิดขึ้นเป็นช่วงๆ ส่วนเขตปริมณฑล มีความเสี่ยงตรงที่ปีนี้ระบายน้ำเขื่อนออกมาน้อยอยู่แล้ว ระหว่างทางน้ำก็ถูกดักเข้านาอีก จึงเหลือน้ำไปถึงจุดสูบน้ำประปาน้อย,ผู้สื่อข่าวถามว่า จะต้องออกประกาศจำกัดการใช้น้ำของคนกรุงเทพฯ และปริมณฑล ในกิจกรรมที่สิ้นเปลือง เช่น การล้างรถ สนามกอล์ฟ ,และอาบอบนวด หรือไม่ นายปีติพงศ์กล่าวว่า สนามกอล์ฟ กับกิจการล้างรถอาจจำเป็นต้องห้ามในวันข้างหน้า แต่เรื่องอาบอบนวดตนไม่มีความรู้เลย อย่างไรก็ตาม คนในเมืองส่วนใหญ่ไม่มีกิจกรรมที่ต้องใช้น้ำมากเหมือนคนในต่างจังหวัดที่ต้องทำการเกษตร โดยหลักการก็คงต้องรายงาน ครม. ในวันที่ 14 ก.ค.นี้ แต่ต้องดูว่า ครม.จะตัดสินใจอย่างไร,พล.อ.ฉัตรชัย สาริกัลยะ รมว.พาณิชย์ เปิดเผยว่า จากการติดตามสถานการณ์น้ำ กรมชลประทานยืนยันว่าน้ำในการอุปโภค บริโภค จะไม่ขาดแคลน พล.อ.ประยุทธ์ มีความเป็นห่วงมาก สั่งการให้คณะกรรมการบริหารจัดการน้ำดูแลภาพรวมทั้งประเทศไม่ให้เกิดผลกระทบจากภัยแล้ง แนวทางในการแก้ไขปัญหาคือ พื้นที่ใดขาดแคลนน้ำอุปโภคบริโภค จะส่งน้ำบาดาลเข้าไปช่วยเหลือ จะมีกรมป้องกันและบรรเทาสาธารณภัย และองค์การบริหารส่วนตำบล (อบต.) ทำงานด้วย,นายบุณยฤทธิ์ กัลยาณมิตร อธิบดีกรมการค้าภายใน เปิดเผยถึงกระแสข่าวภัยแล้งทำให้ประชาชนเริ่มกักตุนน้ำดื่มเพื่อการบริโภคว่า ได้สั่งการให้สำนักงานการค้าภายในจังหวัด ติดตามสถานการณ์น้ำดื่มเพื่อการบริโภคอย่างใกล้ชิด แต่เท่าที่ได้รับรายงานยังไม่พบการขาดแคลน และขอให้ประชาชนอย่าตื่นตระหนกกักตุนน้ำดื่มไว้ โดยยืนยันว่าน้ำดื่มบรรจุขวดยังมีอยู่อย่างเพียงพอ หากประชาชนวิตกซื้อเก็บไว้อาจทำให้เกิดการขาดแคลนได้,นายเลิศวิโรจน์ โกวัฒนะ อธิบดีกรมชลประทาน เปิดเผยว่า สำหรับน้ำประปาสาขาธัญบุรี คลอง 13 อ.หนองเสือ จ.ปทุมธานี ที่มีปัญหาสูบน้ำไม่ได้ ขณะนี้ แก้ไขโดยการขุดสันดอนทราย คลอง 13 ออกไป ทำให้เริ่มกลับมาสูบน้ำได้แล้ว สาเหตุที่มีปัญหาเพราะบ่อเก็บน้ำของประปา ธัญบุรี เก็บน้ำได้มากสุด 300,000 ลบ.ม. ตอนนี้มีน้ำอยู่ 1 ใน 4 ของบ่อ แต่กรมชลฯการันตีว่า จะระบายน้ำจากเขื่อนป่าสักชลสิทธิ์อย่างต่อเนื่อง ไม่ให้ขาดแคลนน้ำอีก ขณะนี้หากเกิดกรณีเลวร้ายที่สุด ฝนไม่ตกเลย เขื่อนป่าสักจะมีน้ำใช้ไปได้อีกประมาณ 30 วัน,ที่กรมชลประทานสามเสน นายทองเปลว กองจันทร์ ผอ.สำนักบริหารจัดการน้ำและอุทกวิทยา กรมชลประทาน เป็นประธานการประชุมคณะอนุกรรมการติดตามและวิเคราะห์สถานการณ์น้ำ ครั้งที่ 13/2558 ร่วมกับหน่วยงานที่เกี่ยวข้องรวม 10 หน่วยงาน นายทองเปลวเปิดเผยว่า ที่ประชุมได้สรุปภาพรวมสถานการณ์ฝนและสถานการณ์น้ำไหลลงเขื่อนพบสถานการณ์ยังทรงตัว ไม่มีสัญญาณดีขึ้น จากการทำแบบจำลองปริมาณน้ำและแนวทางปรับเปลี่ยนการระบายน้ำของเขื่อนภูมิพล และเขื่อนสิริกิติ์ แต่แบบจำลองส่วนใหญ่ชี้ว่า น้ำในเขื่อนภูมิพล และเขื่อนสิริกิติ์จะหมดลงภายในช่วงสัปดาห์แรกของเดือน ส.ค.นี้,นายทองเปลวกล่าวต่อว่า ทางเลือกที่น่าจะเหมาะสมที่สุด คือ เขื่อนภูมิพลให้คงการระบายน้ำในปัจจุบันวันละ 8 ล้าน ลบ.ม. ไปจนถึงวันที่ 15 ก.ค.นี้ จากนั้นทยอยลดการระบายน้ำลงวันละ 1 ล้าน ลบ.ม. จนเหลืออัตราการระบายวันละ 5 ล้าน ลบ.ม.วิธีนี้จะทำให้เหลือน้ำใช้การต่ำสุดประมาณวันที่ 9 ส.ค.นี้ โดยไม่ต้องสูบน้ำก้นเขื่อน ควบคู่กับเขื่อนสิริกิติ์ คงการระบายน้ำปัจจุบันวันละ 17 ล้าน ลบ.ม. ไปจนถึงวันที่ 15 ก.ค.นี้ และทยอยลดการระบายจนเหลือวันละ 11 ล้าน ลบ.ม. และจะเหลือน้ำใช้การต่ำสุดวันที่ 5 ส.ค.นี้ แต่วิธีนี้จะทำให้เหลือน้ำใช้การใน 4 เขื่อนหลัก ช่วงเริ่มต้นฤดูแล้ง วันที่ 1 พ.ย. ประมาณ 3,677 ล้าน ลบ.ม. เพียงพอกับระดับปลอดภัย 3,500 ล้าน ลบ.ม.,นายณัฐวุฒิ แจ่มแจ้ง ผอ.เขื่อนภูมิพล อ.สามเงา จ.ตาก เปิดเผยว่า ขณะนี้แม้จะมีฝนตกจากการขึ้นปฏิบัติการทำฝนหลวง แต่ปริมาณน้ำไหลเข้าเขื่อนน้อยมาก เมื่อเทียบกับการระบายน้ำลงท้ายเขื่อนวันละ 8 ล้าน ลบ.ม. ขณะนี้มีปริมาณน้ำที่ใช้การได้เพียง 159 ล้าน ลบ.ม. หรือคิดเป็น 1.65 เปอร์เซ็นต์ สามารถระบายน้ำต่อเนื่องได้อีก 20 วัน คณะอนุกรรมการติดตามและวิเคราะห์แนวโน้มสถานการณ์น้ำ ต้องปรับลดการระบายน้ำลงท้ายเขื่อนเหลือวันละ 5 ล้าน ลบ.ม. เริ่มตั้งแต่วันที่ 16 ก.ค.นี้ จนกว่าสถานการณ์จะดีขึ้น,นายสุเทพ เลิศศรีมงคล ผอ.เขื่อนสิริกิติ์ อ.ท่าปลา จ.อุตรดิตถ์ เปิดเผยว่า ปรากฏการณ์เอลนีโญทำให้ฝนทิ้งช่วง น้ำไหลเข้าอ่างเก็บน้ำเขื่อนสิริกิติ์มีปริมาณน้อยมาก ประกอบกับได้เร่งระบายน้ำให้เกษตรกรที่เริ่มฤดูกาลการเพาะปลูกข้าวนาปี ทำให้ปริมาณน้ำในเขื่อนลดลงอย่างรวดเร็ว ล่าสุด มีปริมาณน้ำ 3,179 ล้าน ลบ.ม. หรือคิดเป็น 33.44 เปอร์เซ็นต์ มีปริมาณน้ำพร้อมใช้งาน 329 ล้าน ลบ.ม. หรือคิดเป็น 4.95 เปอร์เซ็นต์ ระบายน้ำลงท้ายเขื่อนวันละ 17.10 ล้าน ลบ.ม. ทำให้ปริมาณน้ำลดลงทุกวัน ต้องลดการระบายน้ำเพื่อป้องกันไม่ให้ระดับน้ำเข้าสู่ขั้นวิกฤติ,นายสมชัย รุ่งสาคร นอภ.แม่สาย จ.เชียงราย เปิดเผยว่า เมื่อช่วงเช้าที่ผ่านมาเจ้าหน้าที่ประเทศเมียนมาเข้ารื้อถอนฝายชะลอน้ำในแม่น้ำสาย 3 แห่ง ได้แก่ ฝายหินทิ้ง บ้านหัวฝาย ต.เวียงพางคำ ห่างจากสะพานพรมแดน 500 เมตร ฝายกั้นน้ำบางเวียงหอม ต.แม่สาย และฝายหินทิ้งเหมืองงาม ต.เกาะช้าง อ.แม่สาย ส่งผลให้แม่น้ำสายลดอย่างรวดเร็ว เกษตรกรขาดน้ำทำการเกษตรกว่า 5 หมื่นไร่ เขตเทศบาลแม่สายขาดน้ำผลิตประปา ทำให้ชาวบ้านในพื้นที่ 3 ตำบล กว่า 500 คน รวมตัวปิดสะพานมิตรภาพไทย-เมียนมา แห่งที่ 1 เพื่อประท้วงเจ้าหน้าที่เมียนมา ตนและ พ.อ.ประพัฒน์ พบสุวรรณ ผบ.ฉก.ม.2 เข้าไปเจรจากับเจ้าหน้าที่เมียนมา จ.ท่าขี้เหล็ก ทางเจ้าหน้าที่เมียนมาตกลงจะก่อสร้างฝายทั้ง 3 แห่ง ให้กลับมาเหมือนเดิม ทำให้ ชาวบ้านพอใจและสลายการชุมนุม ก่อนหน้านี้ทางเมียนมาเคยเสนอในที่ประชุม RBC ขอรื้อฝายทั้ง 3 แห่ง เพราะเกรงว่าจะเกิดน้ำท่วมในช่วงหน้าฝน ทางไทยขอให้รื้อเพียง 1 แห่ง กระทั่งเจ้าหน้าที่เมียนมาเข้ามารื้อฝายทั้ง 3 แห่ง อย่างไรก็ตามจะมีการพูดคุยร่วมกันเพื่อหาทางออกต่อไป,พ.ต.ท.เบญจพล รอดสวาสดิ์ รอง ผกก.ตม.จ.สระแก้ว สั่งการให้ พ.ต.ท.เรืองเดช ธรรมนันท์ สว.ตม.จ.สระแก้ว จัดหาซื้อน้ำดื่มบรรจุขวดมาไว้สำรองไว้บริการนักท่องเที่ยวชาวต่างชาติที่เดินทางผ่านเข้า-ออก ด่าน ตม.อรัญประเทศ จุดผ่านแดนถาวร บ้านคลองลึก อ.อรัญประเทศ เพื่อป้องกันการขาดแคลนน้ำดื่ม หลังพบว่าร้านขายน้ำดื่มในตลาดโรงเกลือเริ่มขาดแคลนน้ำดื่มจากสภาพภัยแล้ง,ส่วนบรรยากาศบริเวณหน้าด่านพรมแดนอรัญประเทศ จ.สระแก้ว มีพ่อค้าและแม่ค้าชาวกัมพูชาเดินทางเข้ามาหาซื้อน้ำดื่มบรรจุขวดและบรรจุถังในตลาดโรงเกลือ เพื่อนำกลับไปขายและกักตุน หลังเกิดภัยแล้งน้ำตามบ่อ ลำคลอง แห้งขอด เกิดการขาดแคลนน้ำดื่มอย่างหนัก ราคาน้ำดื่มในตลาดปอยเปตมีราคาสูงขึ้นเกือบเท่าตัว ทำให้บริเวณหน้าด่านพรมแดนอรัญประเทศคึกคักไปด้วยรถเข็นสองล้อของชาวกัมพูชาบรรทุกน้ำดื่มนับร้อยคัน,นายสุทธิโรจน์ กองแก้ว ผอ.โครงการส่งน้ำและบำรุงรักษาลำตะคอง จ.นครราชสีมา เปิดเผยว่า สถานการณ์น้ำในเขื่อนลำตะคอง อ.สีคิ้ว ปริมาณน้ำในเขื่อนลดลงอย่างต่อเนื่อง แม้จะมีฝนตกลงมาในพื้นที่แต่มีปริมาณน้อย ล่าสุดเขื่อนลำตะคองเหลือปริมาณน้ำใช้การได้เพียง 51.659 ล้าน ลบ.ม. หรือคิดเป็น 16.43 เปอร์เซ็นต์ มีการระบายน้ำลงท้ายเขื่อนวันละ 430,000 ลบ.ม. ทำให้พื้นที่ท้ายเขื่อนหลายแห่งเริ่มขาดแคลนน้ำดิบใช้ในการผลิตน้ำประปา เนื่องจากน้ำไหลไปไม่ถึง เช่น พื้นที่ อ.สูงเนิน และ อ.เมืองนครราชสีมา,นายฤทธิ์สรรค์ เทพพิทักษ์ นายอำเภอลาดบัวหลวง จ.พระนครศรีอยุธยา ตรวจสอบถนนเลียบคลองสาน หมู่ 7 ต.ลาดบัวหลวง ทรุดตัวยาว 180 เมตร ลึก 3 เมตร รถใหญ่ไม่สามารถสัญจรผ่านไปมาได้ นายฤทธิ์สรรค์เปิดเผยว่า ถนนสายดังกล่าวอยู่ในการดูแลของ อบต.ลาดบัวหลวง ส่วนสาเหตุมาจากน้ำในคลองสานลดลงทำให้ถนนเกิดการทรุดตัว และจะเร่งทำการซ่อมแซมต่อไป,นายจิรชัย มูลทองโร่ย ประธานบอร์ดการประปาส่วนภูมิภาค (กปภ.) ลงพื้นที่หน้าสถานีผลิตน้ำประปา สาขาธัญบุรี อ.ธัญบุรี จ.ปทุมธานี เพื่อตรวจสอบการเดินเครื่องสูบน้ำดิบ ภายหลังน้ำในคลอง 13 แห้งขอดทำให้สูบน้ำผลิตประปาไม่ได้ส่งผลให้ประชาชนในพื้นที่ไม่มีน้ำประปาใช้ นายจิรชัยเปิดเผยว่า หลังกรมชลฯใช้เรือโป๊ะแบ็กโฮเปิดร่องน้ำทำให้น้ำไหลมาถึงหน้าสถานีสูบน้ำ มีการเดินเครื่องใส่บ่อพักเพื่อเตรียมผลิตน้ำประปาแจกจ่ายให้ประชาชน แต่อาจมีบางจุดที่น้ำประปาไหลช้า ส่วนปริมาณน้ำดิบในคลอง 13 อาจนำมาใช้ผลิตน้ำประปาได้สักระยะหนึ่ง แต่ได้มีการวางแผนสำหรับการเตรียมน้ำสำรองจากบ่อพระรามเก้า คลองหก ธัญบุรี ในการประสานขอน้ำดิบมาใช้ในการผลิตน้ำประปาหากน้ำในคลอง 13 หมดอีกครั้ง,นายรอยล จิตรดอน ผอ.สถาบันสารสนเทศน้ำและการเกษตร (องค์การมหาชน) (สสนก.) กระทรวงวิทยาศาสตร์และเทคโนโลยี (วท.) และคณะกรรมการบริหาร (บอร์ด) การประปาส่วนภูมิภาค (กปภ.) เปิดเผยว่า ได้เข้าหารือกับนางรัตนา กิจวรรณ ผู้ว่าการ กปภ. เพื่อหาแหล่งน้ำสำรองน้ำดิบมาป้อนเพื่อผลิตน้ำประปาให้กับประชาชนในพื้นที่ จ.ปทุมธานี โดยมีความเห็นว่าบริเวณที่ใกล้ที่สุดคือสระพระราม 9 ตั้งอยู่บริเวณคลอง 5 อ.คลองหลวง จ.ปทุมธานี สระดังกล่าว จุน้ำประมาณ 50 ล้าน ลบ.ม. เป็นพื้นที่ที่อยู่ในการดูแลของมูลนิธิชัยพัฒนา กปภ. จึงได้ทำหนังสือถึงมูลนิธิชัยพัฒนา ขอใช้น้ำจากสระพระราม 9 สมเด็จพระเทพรัตนราชสุดาฯ สยามบรม ราชกุมารี ทรงมีพระราชานุญาตให้สูบน้ำวันละ 7,200 คิว เป็นเวลา 1 เดือน เพื่อแก้ปัญหาภัยแล้ง,ด้านนายพงศธร สัจจชลพันธ์ ผวจ.ปทุมธานี เปิดเผยว่า ได้รับพระราชทานน้ำจากสมเด็จพระเทพ รัตนราชสุดาฯ สยามบรมราชกุมารี ทรงมีพระมหา กรุณาธิคุณที่จะทรงมอบน้ำดื่มในบ้านสวนปทุมให้กับประชาชน ที่ได้รับความเดือดร้อน โดยให้ไปสำรวจพื้นที่ว่าชาวบ้าน จ.ปทุมธานี ในเขต อ.หนองเสือ อ.ธัญบุรี และ อ.ลำลูกกา ที่ได้รับความเดือดร้อนเรื่องน้ำดื่ม เพื่อจะได้เตรียมการพระราชทานน้ำดื่มให้กับประชาชน และประชาชนที่มีรถก็สามารถมารับน้ำได้ที่บ้านสวนปทุม แต่ตอนนี้ทราบว่าการประปาส่วนภูมิภาคสาขาธัญบุรี ได้เริ่มทำการผลิตน้ำดื่มและเริ่มจ่ายน้ำให้กับประชาชนในพื้นที่บางส่วนได้ใช้แล้วบ้างบางส่วน แต่ก็ต้องยังคงติดตามสถานการณ์อย่างใกล้ชิดต่อไป
บิ๊กตู่ ครวญแก้ภัยแล้งไม่ได้หลับได้นอน ปีติพงศ์ ลั่นกรุงเทพฯไม่ขาด แคลนนํ้า พาณิชย์วอนอย่ากักตุนน้ำดื่มยันมีเพียงพอ กรมชล การันตีปทุมฯไม่ขาดน้ำประปาอีก คาดน้ำหมดเขื่อนภูมิพล-เขื่อนสิริกิติ์ ต้นเดือน ส.ค.นี้ เตรียม
ข่าวหน้า1,สมเด็จพระเทพ,พระราชทานน้ำดื่ม,ปทุมธานี,ภัยแล้ง,น้ำแล้ง,แห้งแล้ง,ชลประทาน,แก้ภัยแล้ง,ขุดบ่อบาดาล,เขื่อน,ระบายน้ำ,ปริมาณน้ำ,ประปา,ประยุทธ์ จันทร์โอชา,ปีติพงศ์ พึ่งบุญ ณ อยุธยา,การใช้น้ำ,น้ำประปา,บุณยฤทธิ์ กัลยาณมิตร,เลิศวิโรจน์ โกวัฒนะ,ณัฐวุฒิ แจ่มแจ้ง,ข่าว,ไทยรัฐออนไลน์,ข่าวสังคม,ข่าวภูมิภาค,ข่าวทั่วไทย